google/wiki40b huggingface dataset:
Hans-Erik Dyvik Husby

Bakgrunn og arbeid

Hans-Erik Dyvik Husby ble født på Gravdal i Vestvågøy kommune, men bodde i Å i Lofoten med familien til han var tre. Seinere flyttet de til Fauske, Rognan og Tvedestrand.
Som rockemusiker ble Dyvik Husby kjent for storstilte opptredener sammen med gruppen Turboneger, ofte med bar overkropp og teatralsk ansiktssminke. Han har også en kjent fortid som stoffavhengig. Det var sammenbruddet hans på grunn av kokainpsykose under en turné i Italia som førte til at Turboneger ble oppløst for en tid i 1998.
Husby flyttet hjem til Å for å bli rusfri. Da han følte seg bedre, fikk han seg jobb på Norsk Fiskeværsmuseum og etterhvert også i lokalradioen Moskenesradioen. Våren 2009 var Husby student ved Narconon-klinikken i Eslöv i Sverige, som eies og drives av Scientologikirken. I den forbindelse uttalte Husby at han ikke hadde vært nykter på 24 år. Han uttalte videre at han hadde ruset seg på morfin, subutex, metadon, psykofarmaka og kokain og at det har ødelagt for ham utallige ganger. I perioden han bodde i Lofoten reiste han rundt til lokale skoler og fortalte om sin egen avhengighet og farene ved rusmisbruk.
I 2002 kom Turboneger sammen igjen, og gruppen dro ut på sin «Reserection Tour».
Høsten 2007 kom artisten med kritiske uttalelser om homofile, prinsesse Märtha Louise og hennes engleskole og muslimer.
Husby gikk ut i en rekke medier i 2009 og beklaget sine tidligere uttalelser.
Husby spilte rollen som Jesus Kristus i musikalen Jesus Christ Superstar på Det Norske Teater. Det Norske Teater hadde publikumsrekord og snudde fra underskudd til overskudd med denne forestillingen, og den gikk for fulle hus fra september 2009 og ut januar 2010. Samtidig ga han ut en singel med navnet Rom for alle til inntekt for Kirkens Bymisjon i samarbeid med Maria Solheim. Singelen lå på førsteplass på VG-lista i fire uker og solgte til dobbel platina. Han sang også en duett med Carola Häggkvist på hennes juleplate. I juli 2010 ble det kjent at Husby trakk seg som medlem fra Turboneger. Samme år spilte han inn filmen Cornelis i Sverige, hvor han spilte hovedrollen som Cornelis Vreeswijk. Han spilte også inn albumet I ljuset av Cornelis sammen med Jack Vreeswijk, sønnen til  Cornelis Vreeswijk, og de turnerte sammen i Skandinavia. I 2011 kom debutalbumet til hans nye gruppe Doctor Midnight & The Mercy Cult ut. Bandet fikk gode kritikker i utlandet, men i Norge var mottakelsen lunken.

TV-opptredener

Siden 2011 har Husby deltatt i flere norske TV-programmer. Høsten 2011 var han en av dommerne i Idol på TV 2. Vinteren 2013 var han en av deltakerne i Melodi Grand Prix med sangen «No One», skrevet av Josefin Winther og Magnus Skylstad. 
I 2019 deltok han i Melodi Grand Prix for andre gang, med låten «Fake It» skrevet sammen med Andreas Werling. Han ble imidlertid slått ut i første runde av finalen.

Privatliv

I 2012 utkom boken HANK, skrevet av Håvard Rem. I boken forteller Husby om sitt liv. Husby har stått fram som tilhenger av Scientologikirken.
Husby giftet seg med Gro Skausteini 2009. Paret ble skilt i 2014. og han er broren til komponisten Kaare Dyvik Husby, født i Kristiansund i 1969.
Deutsche Bank Players Championship of Europe

Deutsche Bank Players Championship of Europe er en golfturnering på Europatouren som arrangeres i Tyskland. Turneringen ble etablert i 1992 under navnet Honda Open, og fikk tittelen The Players Championship of Europe i 1995. Den veksler mellom å spilles på golfbanene Gut Kaden og St. Leon-Rot. Finanskonsernet Deutsche Bank har vært tittelsponsor siden 1995.
Flandern rundt 2012

Flandern rundt 2012 var den 96. utgaven av sykkelrittet Flandern rundt og årets andre av de store klassikerne. Rittet gikk over 254,4 km den 1. april. Rittet ble vunnet av Tom Boonen, etter at han spurtslo Filippo Pozzato og Alessandro Ballan.

Endringer i løypa

Løypa var drastisk endret fra tidligere år. Målbyen var flyttet fra Meerbeke til Oudenaarde. Kjente bakker Muur van Geraardsbergen og Bosberg, som har vært de to mest sentrale bakkene i rittet siden 1975, var fjernet fra rittet. Løypa inneholdt nye bakker, og de tre bakkene i finalen ble syklet tre ganger. Flere utfordrende bakker som kunne bli utslagsgivende var lagt til, som for eksempel Koppenberg.
Syklistene selv hadde delte meninger om saken, der noen, som Fabian Cancellara, likte den nye finalen på rittet, mens andre, som Stijn Devolder, mente at rittet aldri ville bli det samme igjen.
Gunn Wållgren-stipendet

Gunn Wållgren-stipendet (Svensk: Gunn Wållgren-stipendiet), stipendiene fra Gunn Wållgrens minnefond deles ut i fellesskap av Kungliga Dramatiska Teatern, Kungliga Operan og Kungliga Musikaliska akademien til «kunstnerlig fortjente dramatiske og lyriske artister».
Bayt al-Faqih

Bayt al-Faqīh eller Bet al-Faqih arabisk بيت الفـــقية Bayt al-Faqīh, huset til juristen) er en by i Al Hudaydah guvernement i Jemen. Den ligger langs pilegrimsruten og handelsruten over Tihamah-sletten mellom Al Hudaydah og Ta'izz. 
Den ligger 50 km sør for Al Hudaydah og 150 km sørvest for den jemenittiske hovedstaden Sana, 122 meter over havet. Byen har litt over 40 000 innbyggere. 
Selv om de fleste innbyggerne i dag arbeider med veving eller i smykkeindustrien, var byen historisk kjent for kaffeproduksjon som ble eksportert gjennom havnen i Mokka. Fredagsmarkedet (souk) er en etterlevning av den en gang så blomstrende kaffehandelen.
Wembley Stadium

Gamle Wembley

Det første stadionet ble gitt det offisielle navnet British Empire Exhibition Stadium, og ble bygd for «British Empire Exhibition» i 1924 der Watkins' Tower tidligere lå. John Simpson og Maxwell Ayerton var arkitektene, og Owen Williams overingeniør. Det gamle stadionets tvillingtårn ble dets varemerke, mens det nåværende stadionet har en gigantisk bue som blikkfang.
Wembley var arena for de fleste cupfinalene i engelsk fotball i perioden 1923 til 2000, samt at flere semifinaler og playoff-kamper ble spilt her. Det ble spilt fem finaler i Europacupen i fotball her, flere enn noen annen stadion.
Wembley var også hovedarena for Sommer-OL i 1948, og VM i fotball 1966 samt EM i fotball 1996. Andre idretter som friidrett, rugby og speedway hadde flere av sine viktigste arrangementer på Wembley og flere av verdens største artister på 1980- og 1990-tallet holdt konserter der. Live Aid-konserten ble også arrangert her.

Nye Wembley

Det gamle stadionet ble stengt i 2000 og revet i 2003, og det nye stadionet ble bygd på samme sted. Med en kapasitet på 90 000 tilskuere er Wembley det stadionet i Europa med nest høyeste totale tilskuerkapasitet, og er verdens nest største stadion når det gjelder antall sitteplasser.
Etter flere forsinkelser ble nybygget offisielt avsluttet den 9. april 2007, og er med byggekostnader på 798 millioner pund det dyreste stadionet som noen gang er bygd. Arkitektfirmaene bak det nye stadionanlegget er «Populous» (tidligere «HOK Sport») og «Foster and Partners» med ingeniør Mott MacDonald, bygd av «Multiplex».
Det første pop-arrangementet på det nye anlegget var en konsert med George Michael den 9. juni samme år. Den 28. mai 2011 arrangerte Wembley finalen i Mesterligaen, og i 2013 da Bayern München vant 2-1 over Borussia Dortmund.

Skihopping

I 1961 ble det bygd en hoppbakke på den ene kortsiden av stadionet, og det ble arrangert hopprenn med 40 deltakere fra ni land. Se egen artikkel: Wembley Stadium (skihopping).
Køteori

Eksempler

Køteorien er omfattende. Noen få av de enkleste eksemplene omtales under (ingen utledning av formlene).
Kulturutvalget

Upop-aften

Hver mandag arrangeres Upop-aften. Her møtes akademikere i forskjellige former til intellektuell samtale og debatt om det sære, det spennende, det fascinerende.

Onsdagsdebatten

Onsdagsdebatten representerer det eneste brede forum for debatt arrangert av studenter og studentorganisasjoner i Oslo.

BokTorsdag

BokTorsdag ønsker å belyse sentrale problemstillinger tilknyttet litteratur, å vie oppmerksomhet til interessante stemmer i bokbransjen, samt å være til inspirasjon og nytte for deg med litterære interesser og ambisjoner. BokTorsdag balanserer mellom litteraturvitenskaplig refleksjon og pur underholdning, mellom smalt og populært.

Akademisk vorspiel

På Akademisk vorspiel presenteres tema og personligheter som har preget akademia og samfunnet. Temaene og personlighetene blir presentert av Norges fremste eksperter. Kulturutvalget fortsetter vorspielet i heftig diskusjon om alt fra Machiavelli til Frankfurterskolen!
Anastrus

Utseende

Middelsstore (vingespenn ca. 40 millimeter), mørkbrune smygere. Oversiden er ensfarget svartbrun eller mørk brun med svarte tverrbånd, ofte med et blåfiolett, metallisk skinn. På undersiden er den indre og bakre delen av bakvingen ofte hvit. Larven er grønn med små, hvite vorter.

Levevis

Larvene lever på busker og trær fra en rekke forskjellige familier (i alle fall Elaeocarpaceae, Menispermaceae, Myrtaceae, Proteaceae og Vochysiaceae).

Utbredelse

Slekten er utbredt i Mellom- og Sør-Amerika.
Yuri av Goguryeo

Bakgrunn

Yuri ble oppdratt på farens hjemsted, og sammen med sin mor, Lady Ye, dro til Goguryeo 19 f.Kr. for å treffe faren.
Etter at kong Dongmyeong proklamerte Yuri som kronprins av Goguryeo ble Onjo og Biryu (So Seo-nos sønner) usikre på egen framtid. So Seo-no tok med seg sønnene og dro sørover for å etablere kongedømmet Baekje. Yuri ble kronet konge etter Dongmyeongs død.
Amund Raknerud

Liv og arbeid

Amund Raknerud spilte mye sammen med fiolinist og bysbarn Øivind Bergh (1909–1987) i oppveksten. Etter examen artium 1926 flyttet han til Kristiania og tok lærereksamen i 1928. Han gikk i lære hos pianist Nils Larsen (1888–1937) og spille på kafé og Dovrehallen. Amund gikk også hos Arild Sandvold (1895–1984) for å lære orgelspill, tok organisteksamen i 1933 og debuterte som organist før han debuterte som pianist året efter, samtidig med nevnte Øivind Bergh.  I likhet med Bergh var Raknerud på 1930-tall aktiv i hovedstadens jazzmiljø. Amund var blant annet i besetningen til det såkalte Cecil-orkestret, ledet av vokalisten Cecil Aagaard (1916–1984) fra Larvik.
Frem til 1939 var han repetitør ved Nationaltheatret, med ansvar for innøving av det musikalske. I 1945 var han pianisten i Rikard Nordraak (film) og i 1946 turnerte han Amerika med Randi Heide Steen (1909–1990).  Han hadde også jobbet med å akkompagnere den russiske sopranen Maria Maximovitsj og den walisiske tenor Richard Lewis (1914–1990). Senhøstes 1946 gikk turen til det nystartede UNESCO i Paris for å akkompagnere Gunnar Brunvoll (1924–1999) samt videre studier i Milano der han oppholdt seg frem til mars 1947.  Nedover reiste også mezzosopranen Eva Gustavson (1917–2009), som Amund hadde akkompagnert ved hennes debut tidligere det året. Raknerud studerte direksjon hos Giuseppe Pais (1890–1972) i Milano. En tid var han også kapellmester ved Nationaltheatret. Sent i 1949 ble det kjent at han hadde spilt for Europahjelpen (senere kalt Flyktningehjelpen) nede i Bremen.
Det ble ny studiereise til Italia i 1950. Da Folketeateret i 1954 førte opp sin første opera var Amund repetitør i Tosca med Hamargutten Sverre Arvid Bergh (1915–1980) på dirigentplass. Senere steppet han også inn som dirigent for orkestret. Han var også repetitør for Operakoret. Han var også sangpedagog for blant andre sopranen Aase Nordmo Løvberg (1923–2013) som han også akkompagnerte ved hennes debut i 1948 og ofte ellers også.
Amund Raknerud var sønn av lærerparet Andreas Raknerud (1860–1918) og Ellen Gunda Røhne (1869–1944). Amund ble gift i 1948 med billedkunstneren Gladys Raknerud (1912–1997). De var foreldre til forfatteren Nils Amund Raknerud (født 1949) som igjen er far til rapperen Don Martin (født 1978).
Young Guns II

Handling

Handlingen starter i 1950 – i ørkenen i New Mexico. En olding kontakter en ung advokat for å få den benådningen som guvernør Lew Wallace hadde lovet ham i 1879. Den gamle mannen utgir seg for å være den lovløse legenden Billy the Kid, og forteller så den opprivende historie om hvordan sheriff Pat Garrett jaktet på ham og gjengen hans slik at den ble utryddet.
Det meste av filmen skildrer gjengens flukt over grensen til Mexico.

Om filmen

Young Guns II innbrakte 44,1 millioner dollar på amerikanske kinoer og havnet på 30.-plass over de mest innbringende filmene i USA i 1990. Den første filmen innbrakte omtrent det samme.
Filmen fikk blandet mottakelse av kritikerne og fått 35 % på Rotten Tomatoes. Den amerikanske filmkritikeren Roger Ebert gav den to av fire stjerner, mens Leonard Maltin gav den 2,5 av 4. Også i Norge var kritikerne blandet. Anmelderne i Dagbladet og Aftenposten gav den terningkast tre, mens VG og Dagsavisen gav den to.

Soundtrack

"Blaze of Glory" var både tittelen på sangen og på albumet som ble utgitt i forbindelse med filmen i 1990.
Dette var Jon Bon Jovis første soloalbum. Albumet havnet på tredjeplass på Billboard-200, og på andreplass på den britiske UK Albums Chart. Singelen "Blaze of Glory" havnet på førsteplass på Billboards Hot-100. Sangen var skrevet spesifikt for filmen og det ble også brukt klipp fra filmen i musikkvideoversjonen.
Inger Anne Frøysedal

Karriere

Frøysedal har hatt en jevn progresjon med blant annet NM-bronse i 2007, sølv i 2008 og gull i 2009, 2010 og 2011. I juli 2010 hadde hun et forsøk på 13.88 m med for mye medvind for at det kunne godkjennes som ny norsk rekord. Hun kvalifiserte seg til EM 2010 i Barcelona og ble 20. med 13,51 m. 
Under et stevne i Malmö på 29. januar 2011 forbedret hun den norske innedørsrekorden som Lene Espegren hadde satt i 1999 med 6 cm til 13,57.
Ptolemaios fra Aloros

Liv og intriger

Det er kjent at han i tiden rundt 375–373 f.Kr. ble sendt av Amyntas III som sendebud til Athen. Ptolemaios var gift med Eurynoe, en datter av Amyntas III, men han innledet også et intimt forhold til kongens hustru, Eurydike, og sammen smidde de en konspirasjon mot kongen. Eurynoe fant ut av konspirasjonen og advarte sin far. Da Amyntas III døde av naturlige årsaker i 370 f.Kr. ble han etterfulgt av sin eldste sønn Aleksander II. Ptolemaios' ambisjon synes å være å rydde Aleksander II av vegen for selv ta tronen, men ble forhindret av hærføreren Pelopidas fra Theben. Til tross for en avtale med Pelopidas myrdet han Aleksander i 368 f.Kr. og tok kontroll over tronen. Mordet førte til oppstandelser og Pelopidas ble tilkalt for å gjenopprette freden. Som en del av fredsavtalen skulle Ptolemaios kun være regent for den neste sønnen, Perdikkas III mens den yngste sønnen, Filip ble tatt med til Theben som gissel og garanti.
Det har blitt hevdet at senere giftet Eurydike seg med Ptolemaios. Om dette ekteskapet faktisk skjedde, ettersom det er vanskelig å forstå at Eurydike giftet seg frivillig med sin sønns morder, men i tilfelle er det mulig at hun gjorde det for sikre etterfølgelsen til sine gjenværende sønner. Skjebnen til datteren Eurynoe er også uklart.
Samtidig dukket det opp et nytt navn som gjorde krav på den makedonske tronen: en viss Pausanias, en makedoner med uklar bakgrunn, bortsett fra at hans navn kan tyde på forbindelse med Pausanias av Makedonia, en tidligere konge av en antatt sidegren til argeadedynastiet. Pausanias var svært populær og det var flere i Makedonia som støttet hans sak. Eurydike ba da den athenske generalen Ifikrates (Amyntas' adopterte sønn i henhold til en tidligere allianse) om å beskytte tronen til hennes to sønner. Ifikrates fordrev Pausanias som da forsvant ut av historien. Det er intet som tyder på at Ptolemaios hadde noen rolle eller interesse i Pausanias' sak.
I 365 f.Kr. tok Perdikkas III hevn over mordet på sin bror ved å drepe Ptolemaios og ta kontrollen over Makedonias trone. Hans eneherredømme varte ikke lenge, og døde i et slag i 359 f.Kr. Det åpnet for at Filip II kunne bli konge.
Tarzan og prinsen

Handling

En jungelekspedisjon som samler på dyr får rede på en smaragd-skatt som de innfødte i jungelen har gjemt i en hemmelig grotte, og snart tar griskheten overhånd. Parallelt med dette hjelper Tarzan den lille indianergutten Naser til å bli konge etter farens død. Indianergutten må legge ut på en lang tur på leting etter en spesiell totempel og må til slutt kjempe en kamp på liv og død for å bli kronet til konge. Tarzan og hans kone Irula må på sin side bekjempe de griske smaragdtyvene.
Litoral de Almeria kullkraftverk

Litoral de Almería kullkraftverk er et kullkraftverk i Almería i Spania. Det har en installert produksjonskapasitet på 1 100 MW over én enhet. Anlegget ble bygget ut i årene omkring 1980–1984. Operatør er energiselskapet Endesa. Brenselkilden er kull.
De totale CO2-utslippene i 2008 var ca. 4 995 500 tonn, utslippskvoten var samme år 1 194 8150 tonn.
Fredrikkeprisen

Fredrikkeprisen er Norske Kvinners Sanitetsforenings hederspris. Prisen er oppkalt etter stifteren av N.K.S., Fredrikke Marie Qvam, og deles ut hvert år til en person eller en gruppe utenfor organisasjonen som på fremragende måte tar opp og synliggjør saker innenfor organisasjonens virksomhetsområder, som er helse- og sosialområdet, miljøberedskap eller krise- og katastrofeberedskap.
Prisen består av en bronsestatuett av Fredrikke M. Qvam, et diplom, og 100 000 kroner. Pengene skal gå videre til et formål prisvinneren velger innenfor N.K.S. sine virksomhetsområder. 
Utdelingen foregikk i Det norske teatret. Fra 2009 blir prisen delt ut i Gamle Logen.
Kronprinsesse Mette-Marit mottok Fredrikkeprisen for 2008. I begrunnelsen het det at kronprinsessen har vært en pådriver for åpenhet, inkludering og toleranse, med evne til å se mennesker i en sårbar livssituasjon. Prispengene ble gitt videre til Kronprinsparets humanitære fond.
i 2010 ble prisen tildelt skribenten, dramatikeren og artisten Shabana Rehman Gaarder. I begrunnelsen het det at hun har vist vei for både unge jenter med minoritetsbakgrunn og for alle jenter i Norge, ved at hun er en pioner i sitt yrkesvalg. Videre har hun fokusert på vold mot kvinner, som er et universelt problem.
Vivinus

Vivinus var et belgisk bilmerke produsert av Ateliers Vivinus S.A. fra Schaerbeek, Brussel mellom 1899 og 1912.
Eieren Alexis Vivinus utviklet beltedrevne småbiler. Modellene ble produsert på lisens av firmaer som New Orleans fra Storbritannia, Georges Richard fra Frankrike eller De Dietrich. Senere lagde de mer konvensjonelle, kardangdrevne kjøretøy.
Den belgiske fabrikken Vivinus produserte flymotorer. Men i perioden 1899 til 1912 laget de også biler uten at dette ble noen suksess. Vivinusbilene er relativ ukjente og sjeldne selv i veteranbilmiljøet.
I Norge finnes en kjørbar Vivinus fra 1909. Den ble kjøpt av Knut C. Langaard fra Oslo i 1909. Høsten 1910 flyttet Knut Langaard til Kvam gård og hadde bilen med seg til Steinkjer. I 1914 ble bilen solgt til Otto Schulz på Egge gård. Han brukte den fram til 1917, da den gikk ut av bruk på grunn av tekniske problemer. Bilen sto på låven på Egge gård fram til 1975, da den ble solgt til Øivind Ofstad fra Trondheim. I 1999 ble bilen kjøpt av Nord-Trøndelag motorhistorisk forening som har restaurert den. Bilen ble for første gang siden 1917 kjørt på veg i veteranbilløpet i forbindelse med 100-årsjubileet for den første postførede bilruta i Norge den 26. juli 2008. Bilen er Steinkjers første privateide bil, Nord-Trøndelags femte bil og er utstilt på Egge museum.
Liland (Evenes)

Historie

Liland er fra gammelt av handelssenter i Ofoten, og var fram til kommunedelingen i 1884 også kommunesenter for Ofoten, som til da var én kommune. Stedet hadde tidlig private og offentlige servicefunksjoner som dampskipekspedisjon, lensmann, post og omfattende handel. Det var etablert flere jektebruk med tilhørende kaier og brygger.

Kultur

Evenes kystlag er en drivende kraft for aktiviteter på Liland. Spesielt kjent er bryggetreffet som årlig avholdes i starten av august, og «Åpent nasjonalt mesterskap i tørskatorskhaudryling».
Liland idrettsforening har 215 medlemmer, og er delt i tre undergrupper som står bak aktivitetene i idrettslaget – fotball, barneidrett og ski/trim.
Tumba Madžari

Tumba () er en neolittisk landsby i den nordøstre del av Skopje i Nord-Makedonia. Funnet ble gjort i 1961–1962, da det skulle bygges en motorvei.
De første arkeologiske utgravingene ble gjennomført i 1978 av Makedonia museum. Kulturlagene på stedet viser at det her var kontinuerlig bosetning mellom 6000 og 4300 år før Kr.
Gilletellus

Utseende

Middelsstore, svarte gjødselbiller. Kroppsformen er påfallende firkantet, nærmest prismeformet.

Utbredelse

Slekten lever i det sørlige Afrika (Sør-Afrika og Zambia).
Panthiades

Utseende

Middelsstore stjertvinger med én ganske kort og én lang stjert på bakvingene. Hannens overside er skinnende blå med svart ytterkant, gjerne en oransje flekk ved bakhjørnet. Forvingen har en rund til oval grop med opphøyd kant, denne er svart i bunnen. Hunnene er brunlige, uten denne gropen. Undersiden er mørkt brunlig med en oransje flekk ved bakhjørnet, hos noen av artene med brede, rette, hvite tverrstriper.

Utbredelse

Disse artene lever i Mellom- og Sør-Amerika, fra Mexico til Argentina.
2. divisjon fotball for menn 1971

Opp- og nedrykk

De tre avdelingsvinnerne i avdeling A og B og distrikt IX-X rykket direkte opp til 1. divisjon 1972. Vinneren av distrikt XI fikk ikke mulighet til opprykk.
Det siste laget i hver av de fire avdelingene rykket direkte ned til 3. divisjon 1972, mens de to lagene som endte nest sist i avdeling A og B spilte kvalifisering om å unngå nedrykk.
Direkte opprykk: Mjøndalen (avdeling A), Skeid (avdeling B) og Mjølner (distrikt IX-X)
Direkte nedrykk: Drafn (avdeling A), Eidsvold Turn (avdeling B), Svolvær (distrikt IX-X) og Alta (distrikt XI).
Nedrykk via kvalifisering: Aurskog (avdeling B) rykket ned etter kvalifiseringskamper mot Odd (avdeling A).
Tidsseriestudie

Et tidsseriestudie er en kvantitativ metode som brukes for å studere effekten av et fenomen på observasjonsenhetene ved å registrere fortløpende variasjoner både før og etter en endring av dette fenomenet inntrer. For eksempel kan man studere den antatte effekten av endret politikk for å finne ut av hvilke konsekvenser den har fått. Man kan så sammenligne forholdene før og etter endringen har inntrådt.

Ulemper

Faren ved denne typen studier er at man har for få observasjonstidspunkter. For eksempel kan endringene ta lang tid før de inntreffer og studier som ikke måler lenge nok i etterkant kan da konkludere med at det ikke var noen effekt når realitetene var at den kun var forsinket. Eller endringer kan være kun kortvarig for så gradvis stabilisere seg på normalt nivå. Jo flere observasjonstidspunkter man har og jo lengre tidsspenn man måler over, jo sikrere kan man være på at måledataene gir et riktig bilde.
Xenasteiidae

Utseende

Små fluer (1,3 – 1,7 mm), nokså tettbygde med brede vinger. Hodet er ganske stort, rundt, med store fasettøyne. Ved innerkanten av hvert fasettøye sitter det tre børster, de to bakerste bakoverbøyde og den fremste fremoverbøyd. I pannen er det en stor, skinnende trekant (frontaltriangel) der punktøynene sitter. Antennene er av vanlig fluetype, tre-leddete. Det andre leddet har en børste på oversiden. Det ytterste leddet er rundt og bærer en lang, fint hårete antennebørste (arista) nær roten. En kraftig kinnbørste (vibrissa) sitter i fremhjørnet av munnkanten. Munndelene er av vanlig fluetype, ganske små. Brystet (thorax) er nokså skinnende, med fine hår og korte børster. Vingene er ganske brede, uten fargeflekker eller bånd. Årenettet er nokså redusert, bare to lange årer når ut til vingekanten. Den bakerste åren (CuA1) er rett og når nesten til vingebakkanten. Beina er ganske korte og slanke, uten kraftige børster. Bakkroppen er sylindrisk hos hannene, nær halvkuleformet hos hunnene. Larvene er ukjente.

Levevis

Lite er kjent om leveviset til disse fluene. De aller fleste artene er beskrevet fra øyer i varme hav. De har blitt funnet på og ved strender, og det er sannsynlig av larvene lever i oppskyll på strendene. De voksne fluene besøker bomster og kommer også gjerne til lys om natten.